Þessi ljósmynd Kristins Sigurjónssonar ( 1923 - 1993 ) er í hópi frummynda sem Kristinn vann sjálfur og gefnar voru til Þjóðminjasafns Íslands af afkomendum hans . Myndefnið er vetrarlandslag í nærmynd : Hrímaður gróður , sem vegna nálægðar vélar við myndefni verður fyrst og fremst leikur að formum . Það að myndin sé svarthvít skerpir enn frekar á þeim leik . Formrænt er myndin í ákveðnum samhljómi við það sem framsæknir íslenskir listmálarar voru að gera á svipuðum tíma . Þar er átt við hina svokölluðu ljóðrænu abstraksjón sem þá var ofarlega á baugi en listamenn eins og Svavar Guðnason og Nína Tryggvadóttir unnu mörg verk í þeim anda . Segja má að áferðin í myndinni færi hana út að landamærum prentvinnslu og ljósmyndatækni en Kristinn var prentari að mennt , fyrsti offsetljósmyndari landsins . Hann stofnaði offsetprentsmiðjuna Litbrá árið 1954 ásamt Rafni Hafnfjörð . Þeir Rafn voru hluti félaga sem nefndu sig Litla ljósmyndaklúbbinn en til hans var stofnað árið 1953 . Óttar Kjartansson ( sjá ljósm. mán. mars 2016 ) var frumkvöðull að stofnun hans og gaf verk klúbbsins til Þjóðminjasafns Íslands árið 1998 . Kunningjar hans , Guðjón B. Jónsson , Gunnar Pétursson , Magnús Daníelsson og Þorsteinn Ásgeirsson urðu hluti af hópnum ásamt Kristni Sigurjónssyni og Rafni Hafnfjörð . Árið 1959 bættist svo Guðmundur W. Vilhjálmsson í hópinn . Vaxtarbrodd listrænnar ljósmyndunar á Íslandi á árunum 1950 - 1970 var einkum að finna meðal áhugaljósmyndara . Fljótlega eftir 1950 hófu áhugasamir menn að stofna ljósmyndaklúbba og -félög , aðallega þó í Reykjavík . Einn af þessum ljósmyndaklúbbum og sá elsti þeirra var Litli ljósmyndaklúbburinn . Hann starfaði með listrænan metnað í huga og unnu félagsmenn margbreytileg skipulögð ljósmyndaverkefni . Hópurinn hélt eina sýningu á verkum sínum í Bogasal árið 1961 og þótti hún marka tímamót í íslenskri ljósmyndasögu en þarna gat m.a. að líta abstrakt myndefni . Kristinn Sigurjónsson , Rafn Hafnfjörð og Gunnar Pétursson voru þeir félagar sem hvað lengst gengu í þá átt . Guðrún Harðardóttir , Ljósmyndun á Íslandi 1950 - 1970 . ( Rannsóknarskýrslur Þjóðminjasafns III ) , Reykjavík : Þjóðminjasafn Íslands , 1999 .